**NACRT**

**ZAKON O IZMJENAMA I DOPUNAMA ZAKONA O ENERGETICI**

**Član 1**

 U Zakonu o energetici ("Službeni list CG", br. 5/16, 51/17 i 82/20), u članu 6 poslije tačke 37a dodaju se četiri nove tačke koje glase:

“ 37b) markiranje (obilježavanje) je postupak dodavanja propisane količine markera u naftnim derivatima i biogorivima;

37c) marker je jedinjenje na bazi nano tehnologije koje je nakon dodavanja u naftnim derivatima i biogorivu stabilno, bez boje i mirisa, vidljivo samo sa visoko osetljivim uređajima za detekciju, koje ne utiče na fizičko-hemijske karakteristike naftnih derivata i biogoriva, lako se homogenizuje sa naftnim derivatima nakon dodavanja, a u ekološkom pogledu je bezbjedno za rukovanje po životnu sredinu i zdravlje ljudi;

37d) marker tipa A je marker kojim se markiraju naftni derivati i biogoriva namijenjeni za stavljanje na tržište Crne Gore;

37e) marker tipa B je marker kojim se markiraju naftni derivati i biogoriva namijenjeni za snabdijevanje plovnih objekata u međunarodnom saobraćaju u skladu sa carinskim propisima;“.

Poslije tačke 80a dodaje se nova tačka koja glasi:

“80b) markiranje naftnih derivata i biogoriva obuhvata markiranje i uzorkovanje naftnih derivata i biogoriva, isporuku markera i opreme za markiranje, mjerenje koncentracije markera u naftnim derivatima, isporuku uređaja i opreme za mjerenje koncentracije markera, održavanje i podešavanje uređaja za mjerenje koncentracije markera, obuku i tehničku pomoć.”

**Član 2**

Poslije člana 77 dodaju se dva nova člana koji glase:

“**Evidencija skladišta naftnih derivata i biogoriva za sopstvene potrebe**

 **Član 77a**

Evidencija skladišta naftnih derivata i biogoriva za sopstvene potrebe ukupnog kapaciteta preko dvije tone i stanica za snabdijevanje sopstvenih prevoznih sredstava za koje se ne izdaje licenca za obavljanje energetske djelatnosti (u daljem tekstu: evidencija) vodi Ministarstvo.

Vlasnik objekta iz stava 1 ovog člana, dužan je da podnese zahtjev Ministarstvu radi upisa objekta u evidenciju.

Uz zahtjev iz stava 2 ovog člana dostavlja se dokumentacija kojom se dokazuje ispunjenost uslova utvrđenih tehničkim propisima, propisima o energetskoj efikasnosti, propisima o zaštiti od požara i eksplozija, kao i propisima o zaštiti životne sredine.

Bliže uslove, način upisa u registar, sadržaj evidencije i obrazac zahtjeva za upis propisuje Ministarstvo.

 **Član 77b**

Trgovci naftnim derivatima i biogorivom na veliko i malo mogu vršiti isporuku naftnih derivata i biogoriva vlasniku odnosno držaocu objekta iz člana 77a ovog zakona, ako je upisan u evidenciju.

**Član 3**

Poslije člana 215 dodaje se deset novih članova koji glase:

“**Markiranje naftnih derivata i biogoriva**

**Član 215a**

Naftni derivati i biogoriva koji se stavljaju na tržište moraju biti markirani markerom tipa A, u skladu sa ovim zakonom.

Naftni derivati i biogoriva namijenjeni snabdijevanju plovnih objekata u međunarodnom saobraćaju markiraju se markerom tipa B, u skladu sa zakonom.

Markiranje naftnih derivata (motorni benzin, gasna ulja, tečni naftni gas) i biogoriva, vrši se upotrebom odgovarajućeg markera prilikom njihovog unosa na carinsko područje Crne Gore drumskim i željezničkim putem, odnosno u carinskom skladištu kada se unosi brodskim putem.

Unošenje naftnih derivata i biogoriva vrši se na graničnim prelazima koje odredi carinski organ u skladu sa carinskim propisima.

 **Obveznici markiranja**

 **Član 215b**

Pravna lica ili preduzetnici koji obavljaju djelatnost trgovine naftom, naftnim derivatima i biogorivima prilikom uvoza su obveznici markiranja naftnih derivata i biogoriva.

Pored lica iz stava 1 ovog člana, obveznici markiranja su i lica koja se bave trgovinom na malo i trgovinom na veliko naftnim derivatima i biogorivima i vlasnici i/ili držaoci skladišta za sopstvene potrebe stanica za snabdijevanje sopstvenih prevoznih sredstava (u daljem tekstu: vlasnici skladišta), u slučaju kada se:

1. u postupku inspekcijske kontrole utvrdi da naftni derivati i biogorivo nijesu markirani ili ne sadrže propisanu koncentraciju markera, i
2. na lični zahtjev, nakon izvršene provjere, utvrdi da naftni derivati i biogoriva ne sadrže propisanu koncentraciju markera.

**Postupak markiranja**

**Član 215c**

Postupak markiranja naftnih derivata i biogoriva pokreće obveznik markiranja podnošenjem zahtjeva za markiranje (u daljem tekstu zahtjev).

Zahtev se podnosi licu koje pruža uslugu markiranja.

Uz zahtjev se podnosi dokaz o uplati troškova, osim ako ugovorom kojim se regulišu međusobni obveznika markiranja i lica koje pruža uslugu markiranja nije drugačije određeno.

Lice koje pruža uslugu markiranja dužno je da, od trenutka podnošenja zahtjeva, bez odlaganja, izvrši markiranje naftnih derivata i biogoriva, u slučaju dopremanja naftnih derivata i biogoriva drumskim i željezničkim putem, a u slučaju njihovog dopremanja brodskim putem najkasnije u roku od 24 časa od trenutka podnošenja zahtjeva.

 Lice koje pruža uslugu markiranja dužno je da nakon markiranja navede količinu markera u naftnim derivatima koji su markirani i obvezniku markiranja izda izveštaj o izvršenom markiranju koji naročito sadrži: identifikacioni broj, količinu i naziv naftnog derivata koji je markiran, količinu i tip dodatog markera, datum i vrijeme markiranja.

Lice koje pruža uslugu markiranja dužno je nakon markiranja izvrši provjeru koncentracije markera i izda potvrdu o provjeri koncentracije markera u skladu sa aktom iz člana 215e stav 1 tačka 8 ovog zakona.

**Troškovi markiranja**

**Član 215d**

Troškove markiranja naftnih derivata i biogoriva snose obveznici markiranja.

Troškove utvrđivanja koncentracije markera iz člana 215e stav 1 tačka 2 snosi lice koje je podnijelo zahtjev za utvrđivanje koncentracije markera.

**Obaveze lica koje pruža uslugu markiranja naftnih derivata i biogoriva**

 **Član 215e**

Lice koje pruža uslugu markiranja dužno je da:

1) na zahtjev obveznika markiranja pruži uslugu markiranja;

1. na zahtjev obveznika markiranja, lica koja se bave trgovinom na malo i trgovinom na veliko naftnim derivatima i biogorivima i vlasnici skladišta utvrdi koncentraciju markera i izda potvrdu o koncentraciji markera;

3) isporuči uređaje i opremu za mjerenje i utvrđivanje koncentracije markera i pruži obuku i tehničku pomoć tržišnoj inspekciji i na njihov zahtjev utvrdi koncentraciju markera i izda potvrdu o koncentraciji markera;

4) isporuči uređaje i opremu za mjerenje i utvrđivanje koncentracije markera i pruži odgovarajuću obuku i tehničku pomoć laboratoriji za dodatnu provjeru koncentracije markera;

1. obezbijedi informacioni sistem za praćenje i razmjenu podataka koji se odnose na postupak markiranja naftnih derivata i biogoriva i sačinjava potrebne izvještaje po zahtjevu nadležnih organa;
2. ima u svojinu akreditovanu laboratoriju ili zaključen ugovor o poslovno-tehničkoj saradnji sa jednom akreditovanom laboratorijom u Crnoj Gori u skladu sa zakonom i standardom MEST EN ISO IEC 17025;
3. osnuje privredno društvo za obavljanje usluga markiranja naftnih derivata i biogoriva;

8) sačini akt koji najmanje sadrži: opis markera, postupak, način i mjesto dodavanja markera, nabavka, isporuka, prijem, skladištenje i distribucija markera, nivo doziranja markera, postupak i metodu uzimanja uzoraka naftnih derivata i biogoriva radi utvrđivanja koncentracije markera, sadržaj izvještaja o izvršenom markiranju i potvrdu o provjeri koncentracije markera, postupak, metodu i tehniku vršenja kontrole i utvrđivanja koncentracije markera, način prikazivanja rezultata mjerenja koncentracije markera, opis uređaja i opreme i pravila za korišćenje, podešavanje i održavanje opreme;

9) cjenovnik markiranja naftnih derivata i biogoriva objavi u Službenom listu Crne Gore.

U slučaju iz stava 1 tačka 2 ovog člana, ako lice koje pruža uslugu markiranja utvrdi da naftni derivat ne sadrži propisanu koncentraciju markera u skladu sa ovim zakonom, obveznik markiranja je dužan da odmah obustavi promet tog naftnog derivata ili biogoriva i otkloni nedostatake u skladu sa zakonom.

Lice koje pruža uslugu markiranja dužno je da akt iz stava 1 tačka 8 ovog člana, uz prethodnu saglasnost Ministarstva, objavi u Službenom listu Crne Gore u roku od sedam dana od dana osnivanja privrednog društva.

**Izvještavanje o markiranju naftnih derivata i biogoriva**

**Član 215 f**

Lice koje pruža uslugu markiranja naftnih derivata i biogoriva dužno je da organu državne uprave nadležnom za poslove energetike, organu državne uprave nadležnom za poslove finansija i organu državne uprave nadležnom za poslove trgovine, u elektronskoj formi, dostavi izvještaj o markiranju i izvještaj o kontroli koncentracije markera do 5. u mjesecu za prethodni mjesec.

Izvještaj o markiranju naročito sadrži podatke o vlasniku naftnih derivata i biogoriva, lokaciji, količini po vrstama naftnih derivata i biogoriva, količini i vrsti utrošenog markera i datum markiranja.

Izvještaj o kontroli koncentracije markera naročito sadrži podatke o vlasniku naftnih derivata i biogoriva, lokaciji, vrsti i količini naftnih derivata i biogoriva, datumu kontrole, kao i rezultat svih kontrola koncentracije markera u skladu sa zakonom.

**Izbor lica koje vrši markiranje naftnih derivata i biogoriva**

**Član 215g**

(1) Izbor lica koje vrši markiranje naftnih derivata i biogoriva određuje se u postupku javnog nadmetanja.

(2) Vlada na predlog Ministarstva usvaja tendersku dokumentaciju i odlučuje o pokretanju postupka iz stava 1 ovog člana.

(3) Postupak javnog nadmetanja, nakon usvajanja tenderske dokumentacije pokreće Ministarstvo objavljivanjem javnog poziva za izbog lica koje vrši markiranje naftnih derivata i biogoriva.

(4) Javni poziv iz stava 3 ovog člana, objavljuje se u najmanje jednom dnevnom štampanom mediju koji se distribuira na teritoriji cijele Crne Gore, internet stranici Ministarstva i internet portalu na kojem se objavljuju novosti iz oblasti energetike u region.

(5) Prikupljanje ponuda za javno nadmetanje, ocjenjivanje i rangiranje ponuda vrši Komisija koju formira Ministarstvo i Vladi dostavlja izvještaj sa predlogom najpovoljnije ponude.

(6) Odluku o izboru lica koje vrši markiranje naftnih derivata i biogoriva donosi Vlada.

(7) Lice iz stava 6 ovog člana bira se na period od pet godina, sa mogućnošću produženja ugovora.

(8) Postupak javnog nadmetanja iz stava 1 ovog člana, uslovi za učešće na javnom nadmetanju, bliži sadržaj javnog poziva i tenderske dokumentacije, kao i kriterijumi za ocjenu ponuda utvrđuju se propisom Vlade.

**Uslovi za učešće u postupku javnog nadmetanja**

**Član 215h**

U postupku javnog nadmetanja može učestvovati lice koje:

1) ispunjava uslove iz čl. 99 i 102 Zakona o javnim nabavkama;

2) je proizvođač markera na bazi nano tehnologije ili ima zaključen ugovor sa proizvođačem nano markera;

3) ispunjava i druge uslove predviđene tenderskom dokumentacijom.

**Tenderska dokumentacija**

**Član 215i**

1. Tenderska dokumentacija naročito sadrži:

- javni poziv,

- uputstvo ponuđačima za izradu i dostavljanje ponude,

- kriterijume za izbor najpovoljnije ponude,

- uslove koje ponuđači moraju da ispune, kao i dokaze o ispunjavanju uslova utvrđenih javnim oglasom i tenderskom dokumentacijom,

- formu bankarske garancije ponude kojom učesnik u postupku javnog nadmetanja obezbjeđuje ispunjavanje svojih obaveza u postupku javnog nadmetanja i koja garantuje ispunujenje obaveza utvrđenih tenderskom dokumentacijom i ovim zakonom, i

 - nacrt ugovora.

(2) U postupku javnog nadmetanja zainteresovana lica imaju pravo da pod jednakim uslovima preuzmu tendersku dokumentaciju.

(3) Ministarstvo je dužno da podatke o licima koja su preuzela tendersku dokumentaciju čuva kao tajnu do otvaranja ponude.

(4) Ministarstvo može da vrši pojašnjenja, dopune, izmjene i/ili ispravke tenderske dokumentacije, pod uslovom da budu dostupne ponuđačima koji su preuzeli tendersku dokumentaciju istog dana, a najkasnije sedam dana prije isteka roka za podnošenje ponuda.

(5) U slučaju iz stava 4 ovog člana, Ministarstvo je dužno da obezbijedi dostupnost pojašnjenja, dopuna, izmjena i/ili ispravki tenderske dokumentacije svim učesnicima u postupku istovremeno i na isti način na koji je učinjena dostupna tenderska dokumentacija.

(6) Izmjenama, dopunama i/ili ispravkama iz stava 4 ovog člana, ne smiju se vršiti izmjene bitnih elemenata tenderske dokumentacije.

**Laboratorija za dodatnu provjeru koncentracije markera**

**Član 215j**

Dodatnu provjeru koncentracije markera u naftnim derivatima i biogorivima vrši laboratorija mašinskog fakulteta Univerziteta Crne Gore, akreditovana u skladu sa standardom MEST EN ISO IEC 17025 (u daljem tekstu: nacionalna laboratorija).

Lice iz člana 215b ovog zakona može da zatraži da nacionalna laboratorija izvrši dodatnu analizu koncentracije markera u slučaju kada analiza uzorka uzetog u postupku iz člana 215e tačka 2 i člana 215c stav 6 ovog zakona pokaže odstupanje od propisane koncentracije markera.

Troškove provjere koncentracije markera iz stava 1 ovog člana, snose lica koja podnesu zahtjev nacionalnoj laboratoriji.

**Član 4**

Član 228 menja se i glasi:

“Tržišni inspektor vrši inspekcijski nadzor nad primjenom propisa kojima se utvrđuju maksimalne maloprodajne cijene naftnih derivata i biogoriva, uređuje kvalitet i način kontrole kvaliteta naftnih derivata i biogoriva i vrši kontrolu prisustva i koncentracije propisanog markera u naftnim derivatima i biogorivima.”

**Član 5**

U članu 229 stav 3 posle tačke 1 dodaju se dvije nove tačke koje glase:

“2) vrši uzorkovanje za provjeru kvaliteta naftnih derivata i biogoriva;

3) vrši uzorkovanje za provjeru koncentracije markera, i to:

- iz energetskih objekata na kojim se obavlja energetska delatnost: proizvodnje, trgovine i skladištenja naftnih derivata i biogoriva;

- iz transportnih sredstava (autocistijerni, vagon cistijerni, plovnih objekata i dr.);

- iz objekata za skladištenje naftnih derivata i biogoriva za sopstvene potrebe;

- vrši uzorkovanje sa ostalih mjesta, uključujući i korisnike kod kojih se nalazi naftni derivati i biogorivo, samostalno ili u saradnji sa drugim državnim organima;

Tačka 2 mijenja i glasi:

“5) zabrani trgovinu i upotrebu naftnih derivata i biogoriva:

- čiji kvalitet ne odgovara propisanom, kao i da sprovede dodatne mjere i osigura da se ograničenje ili zabrana poštuje plombiranjem rezervoara i točionih aparata koji su povezani sa rezervoarom;

- čija je maksimalna maloprodajna cijena viša od utvrđene;

- za koje je utvrđeno da ne sadrže propisanu koncentraciju markera, kao i da sprovede dodatne mjere i osigura da se ograničenje ili zabrana poštuje plombiranjem rezervoara i točionih aparata koji su povezani sa rezervoarom do otklanjanja nepravilnosti.“

Tačka 2 postaje tačka 5.

**Član 6**

U članu 231 stav 1 poslije tačke 6 dodaju se dvije nove tačke koje glase:

„6a) kao vlasnik skladišta naftnih derivata i biogoriva za sopstvene potrebe ukupnog kapaciteta preko dvije tone i stanica za snabdijevanje sopstvenih prevoznih sredstava ne podnese zahtjev za upis u evidenciju (član 77a stav 2);

6b) kao trgovac naftnim derivatima i biogorivom na veliko i malo, vrši isporuku naftnih derivata i biogoriva vlasniku skladišta iz člana 77a ovog zakona koji nije upisan u registar (član 77b ovog zakona);“.

Poslije tačke 104 dodaju se tri nove tačke koje glase:

„104) od trenutka podnošenja zahtjeva, bez odlaganja, ne izvrši markiranje naftnih derivata i biogoriva, u slučaju dopremanja naftnih derivata i biogoriva drumskim i željezničkim putem, a u slučaju njihovog dopremanja brodskim putem najkasnije u roku od 24 časa od trenutka podnošenja zahtjeva (član 215c stav 1).

105) nakon markiranja ne navede količinu markera u naftnim derivatima koji su markirani i obvezniku markiranja izda izveštaj o izvršenom markiranju (član 215c stav 2).

106) nakon markiranja ne izvrši provjeru koncentracije markera i izda potvrdu o provjeri koncentracije markera (član 215c stav 3).”

**Član 7**

Posle člana 231a dodaje se novi član koji glasi:

“**Član 231b**

“Novčanom kaznom u iznosu od 10.000 € do 40.000 € kazniće se za prekršaj pravno lice, ako stavi na tržište naftne derivate ili biogoriva koji nijesu markirani markerom tipa A ili markerom tipa B (član 215a st. 1 i 2).

Za prekršaj iz stava 1 ovog člana kazniće se i odgovorno lice u pravnom licu i fizičko lice novčanom kaznom u iznosu od 500 € do 4000 €.

Za prekršaj iz stava 1 ovog člana kazniće se preduzetnik novčanom kaznom u iznosu od 3000 € do 12.000 €.”

Za prekršaj iz stava 1 ovog člana, pravnom licu, odnosno preduzetniku, pored novčane kazne, može se izreći i zaštitna mjera zabrane obavljanja djelatnosti, u trajanju od 30 do 90 dana.”

**Član 8**

Poslije člana 235a dodaju se tri nova člana koji glase:

“**Rokovi za donošenje propisa**

**Član 235b**

Propis iz člana 77a ovog zakona donijeće se u roku od 60 dana od dana stupanja na snagu ovog zakona.

Propis člana 215g stav 8 ovog zakona, donijeće se u roku od 90 dana od dana stupanja na snagu ovog zakona.

**Rok za upis u registar**

 **Član 235c**

Vlasnik skladišta iz člana 77a ovog zakona upisaće objekat u registar u roku od šest mjeseci od dana stupanja na snagu zakona.”

**Rok za osnivanje privrednog društva i početak markiranja naftnih derivata i biogoriva**

**Član 235d**

Lice koje je izabrano za pružaoca usluga markiranja će osnovati privredno društvo u roku od 15 dana od dana potpisivanja ugovora u skladu sa zakonom.

Lice koje je izabrano za pružaoca usluga markiranja naftnih derivata i biogoriva započeće pružanje tih usluga u roku od 60 dana od dana zaključenja ugovora.

Lice koje je izabrano za pružaoca usluga markiranja naftnih derivata i biogoriva, markiraće naftne derivate i biogoriva, koji se nađu na zalihama na dan početka pružanja usluge markiranja, u roku od 60 dana od dana početka pružanja usluga markiranja.

Lica iz člana 215b ovog zakona, zahtjev za markiranje naftnih derivata i biogoriva koja se danom početka pružanja usluge markiranja nalaze na njihovim zalihama, podnijeće u roku od 15 dana od dana početka pružanja usluge markiranja.

Lice koje je izabrano da vrši poslove markiranja naftnih derivata i biogoriva će u roku od 30 dana od dana potpisivanja ugovora osnovati akreditovanu laboratoriju ili zaključiti ugovor o poslovno-tehničkoj saradnji sa jednom akreditovanom laboratorijom u Crnoj Gori u skladu sa standardom MEST EN ISO IEC 17025.

 **Član 9**

Ovaj zakon stupa na snagu osmog dana od dana objavljivanja u “Službenom listu Crne Gore”.

**OBRAZLOŽENJE**

**I. Ustavni osnov za donošenje zakona**

Ustavni osnov za donosenje Zakona o izmjenama i dopunama Zakona o energetici sadržan je u članu 16 tačka 5 Ustava Crne Gore, kojim je predviđeno da se zakonom uređuju pitanja od interesa za Crnu Goru.

**II. Razlozi za donošenje zakona**

Prema procjeni Uprave prihoda i carina gubici države usljed neplaćanja dažbina na akcizne proizvode kreću se i do 300 miliona godišnje. Posljedice su, između ostalog, manji poreski prihodi i nemogućnost da država servisira svoje obaveze. Naročit problem je izražen u prometu akciznih proizvoda kod kojih je opterećenost poreskom stopom najveća pa samim tim neplaćanje istog donosi veliku materijalnu korist.

Pored države na ovaj način su oštećene i kompanije koje rade na tržištu u Crnoj Gori u skladu sa pozitivnim propisima. Uvođenjem postupka markiranja naftnih derivata i biogoriva dokazuje se da je naftni derivat i biogorivo iz legalnog prometa, čime se smanjuje nelegalna trgovina odnosno promet naftnim derivatima i biogorivom.

Uvođenjem obilježavanja naftnih derivata i biogoriva, kroz postupak ubacivanja posebnih hemijskih elemenata u naftnim derivatima, ne utiče se na kvalitet naftnih derivata i biogoriva.

**III. Usaglašenost sa evropskim zakonodavstvom i potvrđenim međunarodnim konvencijama**

Markiranje naftnih derivata i biogoriva koji su predmet uređivanja ovog zakona nije potrebno usaglašavati sa direktivama i regulativama jer ne postoji odgovarajući izvor prava EU.

**IV. Objašnjenje osnovnih pravnih instituta**

**Članom 1** vrši se izmjena člana 6 važećeg zakona na način da se dodaju novi izrazi kojima se definiše markiranje naftnih derivata i biogoriva.

**Članom 2** dodaju se dva nova člana kojima se uređuje postupak registracije odnosno upisa skladišta naftnih derivata i biogoriva za sopstvene potrebe kapaciteta preko dvije tone i stanica za snabdijevanje sopstvenih prevoznih sredstava za koje se ne izdaje licenca za obavljanje energetske djelatnosti u registar, odnosno definisanje trgovaca koji mogu vršiti isporuku naftnih derivata i biogoriva vlasniku odnosno držaocu skladišta naftnih derivata i biogoriva.

**Članom 3** dodaje se deset novih članova.

**Članom 215a** definiše se obaveza markiranja naftnih derivata i biogoriva koji se stavljaju na tržište markerom tipa A, odnosno koji su namijenjeni snabdijevanju plovnih objekata u međunarodnom saobraćaju, markerom tipa B.

**Čl. 215b, 215c, 215d** **i 215e** utvrđuju se lica koja su obveznici markiranja, postupak markiranja, troškovi markiranja odnosno obaveze lica koja pružaju uslugu markiranja naftnih derivata i biogoriva.

**Članom 215f** propisuje se obaveza izvještavanja lica koje pruža uslugu markiranja naftnih derivata i biogoriva i sadržaj izvještaja.

**Čl. 215g, 215h i 215i** utvrđuje se postupak izbora lica koje vrši markiranje naftnih derivata i biogoriva, uslovi za učešće u postupku javnog nadmetanja i sadržaj tenderske dokumentacije.

**Članom 215j** propisuje se osnivanje laboratorije za dodatnu provjeru koncentracije markera, utvrđuju lica koja mogu zatražiti ispitivanje uzorka kod te laboratorije, kao i trošak navedene usluge.

**Čl 4 i 5** mijenjaju se čl. 228 i 229 važećeg zakona na način da se proširuju nadležnosti tržišnog inspektora u dijelu koji se odnosi na markiranje naftnih derivata i biogoriva.

**Čl. 6 i 7** uređuju se kaznene odredbe.

**Članom 8** predviđeno je dodavanje tri nova člana kojima se uređuju rokovi za donošenje propisa, upis u registar i rok za osnivanje privrednog društva i početak markiranja naftnih derivata i biogoriva.

**Članom 8** predviđeno je stupanje na snagu zakona osmog dana od dana objavljivanja u Službenom listu Crne Gore.

**V. Procjena flnansijskih sredstva za sprovođenje zakona**

Za sprovođenje ovog zakona nije potrebno obezbijediti dodatna finansijska sredstva iz budžeta Crne Gore.

**OBRAZAC**

|  |
| --- |
| **IZVJEŠTAJ O SPROVEDENOJ ANALIZI PROCJENE UTICAJA PROPISA** |
| **PREDLAGAČ** | **MINISTARSTVO KAPITALNIH INVESTICIJA** |
| **NAZIV PROPISA** | **Predlog zakona o izmjenama i dopunama Zakona o energetici** |
| **1. Definisanje problema*** **Koje probleme treba da riješi predloženi akt?**
* **Koji su uzroci problema?**
* **Koje su posljedice problema?**
* **Koji su subjekti oštećeni, na koji način i u kojoj mjeri?**
* **Kako bi problem evoluirao bez promjene propisa (“status quo” opcija)?**
 |
| Prema procjeni Uprave prihoda i carina gubici države usljed neplaćanja dažbina na akcizne proizvode kreću se i do 300 miliona godišnje. Posljedice su, između ostalog, manji poreski prihodi i nemogućnost da država servisira svoje obaveze. Pored države na ovaj način su oštećene i kompanije koje rade na tržištu u Crnoj Gori u skladu sa pozitivnim propisima. Naročito, problem je izražen u prometu akciznih proizvoda kod kojih je opterećenost poreskom stopom najveća pa samim tim neplaćanje istog donosi veliku materijalnu korist. Takvo stanje zahtijeva brzu rekaciju koja uključuje izmjenu Zakona kako bi se omogućila bolja kontrola tržišta i onemogućila nelegalna trgovina.* Predlog zakona o izmjenama i dopunama Zakona o energetici treba da riješi sljedeće probleme:

- suzbijanje nelegalne trgovine naftnim derivatima i biogorivima na tržištu u Crnoj Gori;- sprječavanje nelojalne konkurencije na tržištu naftnih derivata;- efikasnost naplate akciznih i poreskih dažbina po osnovu prometa naftnih derivata i biogoriva.* Uzrok problema je nepostojanje djelotvornog sistema kontrole nad prometom maloprodajnog i veleprodajnog tržišta naftnih derivata i biogoriva.
* Posljedice problema su postojanje nelojalne konkurencije na tržištu i smanjeni prihodi od prometa naftnih derivata i biogoriva za budžet države.
* Oštećeni subjekti mogu biti privredna društva koja se bave trgovinom naftnih derivata i biogoriva na veliko i malo, a koja posluju na legalnom tržištu
* U cilju daljeg razvoja tržišta naftnih derivata i biogoriva i stvaranja uslova za njegovo bolje funkcionisanje, neophodno je donijeti predloženi propis, kako bi se obezbijedio pravni okvir koji dodatno uređuje ponašanje učesnika na tržištu naftnih derivata i biogoriva.
 |
| **2. Ciljevi*** **Koji ciljevi se postižu predloženim propisom?**
* **Navesti usklađenost ovih ciljeva sa postojećim strategijama ili programima Vlade, ako je primjenljivo.**
 |
| * Predloženim propisom postižu se sljedeći ciljevi:
* uspostavljanje djelotvornog sistema kontrole nad prometom maloprodajnog i veleprodajnog tržišta naftnih derivata i biogoriva, radi sprječavanje nelegalne trgovine,
* obezbjeđenje dodatnih budžetskih prihoda;
* poboljšanje transparentnosti na tržištu naftnih derivata i biogoriva;
* suzbijanje nelojalne konkurencije na tržištu i povećanje prihoda legalnih učesnika na tržištu.
* Donošenjem ovog propisa sprovode se mjere iz Programa ekonomskih reformi za Crnu Goru 2021-2023 i Akcionog plana za suzbijanje sive ekonomije,
 |
| **3. Opcije*** **Koje su moguće opcije za ispunjavanje ciljeva i rješavanje problema? (uvijek treba razmatrati “status quo” opciju i preporučljivo je uključiti i neregulatornu opciju, osim ako postoji obaveza donošenja predloženog propisa).**
* **Obrazložiti preferiranu opciju?**
 |
| * Problemi se mogu riješiti i ispuniti postavljeni ciljevi isključivo donošenjem predloženog propisa, iz već navedenih razloga.
 |
| **4. Analiza uticaja*** **Na koga će i kako će najvjerovatnije uticati rješenja u propisu - nabrojati pozitivne i negativne uticaje, direktne i indirektne.**
* **Koje troškove će primjena propisa izazvati građanima i privredi (naročito malim i srednjim preduzećima)**
* **Da li pozitivne posljedice donošenja propisa opravdavaju troškove koje će on stvoriti,**
* **Da li se propisom podržava stvaranje novih privrednih subjekata na tržištu i tržišna konkurencija;**
* **Uključiti procjenu administrativnih opterećenja i biznis barijera.**
 |
| * Rješenja u propisu će pozitivno uticati na:
	+ - privredna društva koja se bave trgovinom naftnih derivata i biogoriva na veliko i malo, a koja posluju na legalnom tržištu;
		- budžet države, na način da će se obezbijediti veći priliv novčanih sredstava i smanjiti siva ekonomija;

 Ne očekuju se negativni uticaji primjenom ovog propisa.* primjena propisa će izazvati troškove uspostavljanja sistema markiranja naftnih derivata i biogoriva za učesnike na tržištu.
* Pozitivne posljedice donošenja propisa značajno nadmašuju i opravdavaju troškove koje će njegova primjena stvoriti.
* Predloženim propisom podržava se stvaranje novih privrednih subjekata na tržištu i tržišna konkurencija budući da se njegovom primjenom poboljšava transparentnost tržišta naftnih derivata i biogoriva, uređuje ponašanje učesnika na tržištu i zabranjuju radnje koje narušavaju konkurenciju na tržištu naftnih derivata i biogoriva.
* Ovaj propis neće stvoriti biznis barijere.
 |
| **5. Procjena fiskalnog uticaja*** **Da li je potrebno obezbjeđenje finansijskih sredstava iz budžeta Crne Gore za implementaciju propisa i u kom iznosu?;**
* **Da li je obezbjeđenje finansijskih sredstava jednokratno, ili tokom određenog vremenskog perioda? Obrazložiti;**
* **Da li implementacijom propisa proizilaze međunarodne finansijske obaveze? Obrazložiti;**
* **Da li su neophodna finansijska sredstva obezbijeđena u budžetu za tekuću fiskalnu godinu, odnosno da li su planirana u budžetu za narednu fiskalnu godinu?;**
* **Da li je usvajanjem propisa predviđeno donošenje podzakonskih akata iz kojih će proisteći finansijske obaveze?;**
* **Da li će se implementacijom propisa ostvariti prihod za budžet Crne Gore?;**
* **Obrazložiti metodologiju koja je korišćena prilikom obračuna finansijskih izdataka/prihoda;**
* **Da li su postojali problemi u preciznom obračunu finansijskih izdataka/prihoda? Obrazložiti;**
* **Da li su postojale sugestije Ministarstva finansija na nacrt/predlog propisa?;**
* **Da li su dobijene primjedbe implementirane u tekst propisa? Obrazložiti.**
 |
| * Za implementaciju propisa nije potrebno obezbjeđenje finansijskih sredstava iz budžeta Crne Gore, niti iz nje proizilaze međunarodne finansijske obaveze.
* Implementacijom propisa budžet Crne Gore će ostvariti prihod po osnovu veće naplate akciza i PDV-a.
 |
| **6.** K**onsultacije zainteresovanih strana*** **Naznačiti da li je korišćena eksterna ekspertiza i ako da, kako;**
* **Naznačiti koje su grupe zainteresovanih strana konsultovane, u kojoj fazi RIA procesa i kako (javne ili ciljane konsultacije);**
* **Naznačiti glavne rezultate konsultacija, i koji su predlozi i sugestije zainteresovanih strana prihvaćeni odnosno nijesu prihvaćeni, Obrazložiti**
 |
| * U izradu predloženog propisa uključeni su predstavnici Ministarstva kapitalnih investicija, Ministarstva finansija, Uprave prihoda i carina, Uprave za inspekcijske poslove, Ministarstva unutrašnjih poslova, kao i ekspertiza konsultanta.
* Prilikom organizovanja javne rasprave pored objavljivanja poziva svim zainteresovanim stranama da se uključe u javnu raspravu i svojim primjedbama i sugestijama doprinesu dostavljanju što kvalitetnijeg zakona, poziv će biti upućen i Sekretarijatu Energetske zajednice
 |
| **7. Monitoring i evaluacija*** **Koje su potencijalne prepreke za implementaciju propisa?**
* **Koje će mjere biti preduzete tokom primjene propisa da bi se ispunili ciljevi?**
* **Koji su glavni indikatori prema kojima će se mjeriti ispunjenje ciljeva?**
* **Ko će biti zadužen za sprovođenje monitoringa i evaluacije primjene propisa?**
 |
| * Prepreke za implementaciju propisa ne postoje.
* Da bi se ispunili ciljevi ovog propisa potrebno je: sprovođenje postupka izbora lica koje će vršiti markiranje naftnih derivata i biogoriva, uspostavljanje sistema markiranja i kontrole.
* Indikatori prema kojima će se mjeriti ispunjenje ciljeva su: povećanje naplate akciza i PDV-a po osnovu prometa naftnih derivata i biogoriva.
* Ministarstvo kapitalnih investicija i drugi nadležni organi će u okviru interresorne radne grupe biti zaduženi za sprovođenje monitoringa i evaluacije primjene ovog propisa.
 |